Κοινή θέση (ΕΚ) αριθ. 6/2001

που καθορίστηκε από το Συμβούλιο στις 19 Δεκεμβρίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου της ..., για τροποποίηση της οδηγίας 79/373/ΕΟΚ του Συμβουλίου περί κυκλοφορίας των σύνθετων ζωοτροφών και για την κατάργηση της οδηγίας 91/357/ΕΟΚ της Επιτροπής

(2001/C 36/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 στοιχείο β),

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

Αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Η οδηγία 79/373/ΕΟΚ του Συμβουλίου(5), καθορίζει τους κανόνες για την κυκλοφορία των σύνθετων ζωοτροφών στην Κοινότητα.

(2) Όσον αφορά την επισήμανση, ο στόχος της οδηγίας 79/373/ΕΟΚ είναι να εξασφαλιστεί ότι οι κτηνοτρόφοι ενημερώνονται αντικειμενικά και όσο το δυνατόν ακριβέστερα για τη σύνθεση και τη χρήση των ζωοτροφών.

(3) Μέχρι σήμερα, η οδηγία 79/373/ΕΟΚ προέβλεπε μιαν ελαστική μορφή δήλωσης, η οποία περιοριζόταν στην ένδειξη των πρώτων υλών, χωρίς να αναφέρεται η ποσότητά τους για τις ζωοτροφές που προορίζονται για τα προσοδοφόρα ζώα, ενώ διετηρείτο η δυνατότητα δήλωσης των κατηγοριών των πρώτων υλών αντί να δηλώνονται οι ίδιες οι πρώτες ύλες.

(4) Ωστόσο, η κρίση της σπογγώδους εγκεφαλοπάθειας των βοοειδών και η πρόσφατη κρίση της διοξίνης κατέδειξαν την ακαταλληλότητα των ισχυουσών διατάξεων και την ανάγκη για λεπτομερέστερες ποιοτικές και ποσοτικές πληροφορίες σχετικά με τη σύνθεση των σύνθετων ζωοτροφών που προορίζονται για προσοδοφόρα ζώα.

(5) Οι λεπτομερείς ποσοτικές πληροφορίες για τη σύνθεση μπορούν να συμβάλουν στον εντοπισμό της προέλευσης δυνητικώς μολυσμένων πρώτων υλών από συγκεκριμένες παρτίδες, πράγμα που αποβαίνει προς όφελος της δημόσιας υγείας και επιτρέπει να αποφευχθεί η καταστροφή προϊόντων τα οποία δεν ενέχουν σημαντικό κίνδυνο για τη δημόσια υγεία.

(6) Κατά συνέπεια, θα πρέπει, στο στάδιο αυτό, να επιβληθεί υποχρεωτική δήλωση ανά κατηγορία ποσοστών βάρους όλων των πρώτων υλών που περιέχονται στις σύνθετες ζωοτροφές που προορίζονται για προσοδοφόρα ζώα.

(7) Για πρακτικούς λόγους, θα πρέπει να επιτραπεί οι δηλώσεις των πρώτων υλών που περιέχονται στις σύνθετες ζωοτροφές που προορίζονται για προσοδοφόρα ζώα να αναγράφονται σε ετικέτα ad hοc ή σε συνοδευτικό έγγραφο.

(8) Η δήλωση των πρώτων υλών που περιέχονται στις ζωοτροφές συνιστά, σε ορισμένες περιπτώσεις, σημαντικό στοιχείο πληροφόρησης για τους κτηνοτρόφους. Θα πρέπει, κατά συνέπεια, κατόπιν ατομικού αιτήματος του κτηνοτρόφου, ο υπεύθυνος της επισήμανσης να παρέχει λεπτομερή κατάλογο όλων των πρώτων υλών που έχουν χρησιμοποιηθεί κατά ποσοστό βάρους.

(9) Εξάλλου, θα πρέπει επίσης ο παρασκευαστής σύνθετων ζωοτροφών να μπορεί να επιλέγει να παρέχει εθελοντικά το λεπτομερή κατάλογο όλων των πρώτων υλών που έχουν χρησιμοποιηθεί κατά ποσοστό βάρους.

(10) Είναι επίσης σημαντικό να εξασφαλιστεί ότι η ακρίβεια των δηλώσεων θα μπορεί να ελέγχεται επίσημα σε όλα τα στάδια της κυκλοφορίας των ζωοτροφών. Θα πρέπει, κατά συνέπεια, η ειλικρίνεια των πληροφοριών που παρέχονται με την επισήμανση των σύνθετων ζωοτροφών να ελέγχεται από τις αρμόδιες αρχές, σύμφωνα με τις διατάξεις της οδηγίας 95/53/ΕΚ του Συμβουλίου, της 25ης Οκτωβρίου 1995, για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων(6), και, προκειμένου να διασφαλισθεί η αποτελεσματικότητα των ελέγχων αυτών, οι παρασκευαστές σύνθετων ζωοτροφών θα πρέπει να είναι υποχρεωμένοι να θέτουν στη διάθεση των αρμόδιων αρχών κάθε έγγραφο σχετικό με τη σύνθεση των ζωοτροφών που πρόκειται να τεθούν σε κυκλοφορία

(11) Θα πρέπει επίσης να προβλεφθούν ειδικές διατάξεις για την επισήμανση των τροφών για τα κατοικίδια ζώα, λαμβάνοντας υπόψη τον ειδικό χαρακτήρα του είδους αυτού των ζωοτροφών.

(12) Επειδή, στο μέλλον, στην περίπτωση των σύνθετων ζωοτροφών που προορίζονται για προσοδοφόρα ζώα, δεν θα υπάρχει πλέον δυνατότητα δήλωσης των κατηγοριών πρώτων υλών αντί της δήλωσης των ιδίων των πρώτων υλών, θα πρέπει να καταργηθεί η οδηγία 91/357/ΕΟΚ της Επιτροπής, της 13ης Ιουνίου 1991, περί καθορισμού των κατηγοριών πρώτων υλών ζωοτροφών που δύνανται να χρησιμοποιηθούν για τη σήμανση των σύνθετων ζωοτροφών που προορίζονται για ζώα εκτός των κατοικίδιων ζώων(7),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 79/373/ΕΟΚ του Συμβουλίου τροποποιείται ως εξής:

1. Στο άρθρο 5 η παράγραφος 1 τροποποιείται ως εξής:

α) το στοιχείο ι) αντικαθίσταται από το ακόλουθο κείμενο:

"ι) ο αριθμός αναφοράς της παρτίδας."

β) προστίθεται το ακόλουθο στοιχείο λ):

"λ Στην περίπτωση των σύνθετων ζωοτροφών που προορίζονται για άλλα ζώα εκτός από τα κατοικίδια ζώα, η ένδειξη 'ο κατάλογος πρώτων υλών ζωοτροφών που περιέχονται στη ζωοτροφή αυτή, με ένδειξη της ποσοστιαίας περιεκτικότητάς τους κατά βάρος στη ζωοτροφή, μπορεί να λαμβάνεται από : ....'

(αναγραφή του ονόματος ή της εταιρικής επωνυμίας, της διεύθυνσης ή της έδρας της εταιρείας και του αριθμού τηλεφώνου του υπευθύνου για τις ενδείξεις που αναφέρονται στην παρούσα παράγραφο).

Κατόπιν αιτήματος ενός πελάτη, ο παρασκευαστής σύνθετων ζωοτροφών τού παρέχει το ποσοστό κάθε πρώτης ύλης συστατικού που περιέχεται στη συγκεκριμένη σύνθετη ζωοτροφή."

2. Στο άρθρο 5 η παράγραφος 3 τροποποιείται ως εξής:

α) το στοιχείο γ) διαγράφεται.

β) το στοιχείο ζ) αντικαθίσταται από το ακόλουθο κείμενο:

"ζ) για όλες τις σύνθετες ζωοτροφές, η ένδειξη του ποσοστού κάθε πρώτης ύλης ζωοτροφών που περιέχουν".

3. Στο άρθρο 5 παράγραφος 5, το στοιχείο δ), αντικαθίσταται από το ακόλουθο κείμενο:

"δ) η ημερομηνία ελάχιστης διάρκειας, η καθαρή ποσότητα, ο αριθμός αναφοράς της παρτίδας καθώς και ο αριθμός έγκρισης ή καταχώρισης μπορούν να αναγράφονται εκτός του τετραγωνιδίου που προορίζεται για τις ενδείξεις επισήμανσης που προβλέπονται στην παράγραφο 1· στην περίπτωση αυτή, οι προαναφερόμενες ενδείξεις συνοδεύονται από την ένδειξη του σημείου όπου αναγράφονται."

4. Το άρθρο 5γ αντικαθίσταται από το ακόλουθο κείμενο:

"Άρθρο 5γ

1. Όταν παρέχεται δήλωση των πρώτων υλών ζωοτροφών, πρέπει να απαριθμούνται όλες οι πρώτες ύλες που αποτελούν τη σύνθετη ζωοτροφή με την ειδική ονομασία τους.

2. Η απαρίθμηση των πρώτων υλών ζωοτροφών υπόκειται στους ακόλουθους κανόνες :

α) σύνθετες ζωοτροφές που δεν προορίζονται για κατοικίδια ζώα:

i) απαρίθμηση των πρώτων υλών ζωοτροφών με ένδειξη, κατά φθίνουσα τάξη μεγέθους, των ποσοστών βάρους που υπάρχουν στη σύνθετη ζωοτροφή εκφρασμένων σύμφωνα με τις κατηγορίες που ορίζονται στο μέρος Γ του παραρτήματος ή

ii) σε περίπτωση εφαρμογής του άρθρου 5 παράγραφος 3 στοιχείο ζ), απαρίθμηση των πρώτων υλών με ένδειξη, κατά φθίνουσα τάξη, του ποσοστού βάρους τους, σε ποσοστό κατά βάρος·

β) σύνθετες ζωοτροφές για κατοικίδια ζώα: κατάλογος των πρώτων υλών ζωοτροφών με ένδειξη της περιλαμβανόμενης ποσότητας ή απαρίθμηση των πρώτων υλών κατά φθίνουσα τάξη βάρους.

3. Για τις σύνθετες ζωοτροφές που προορίζονται για κατοικίδια ζώα, η ένδειξη της ειδικής ονομασίας της πρώτης ύλης ζωοτροφών μπορεί να αντικαθίσταται από την ονομασία της κατηγορίας στην οποία ανήκει η πρώτη ύλη ζωοτροφών, με αναφορά στις κατηγορίες στις οποίες ανήκουν πολλές πρώτες ύλες, που έχουν καθοριστεί σύμφωνα με το άρθρο 10 στοιχείο α).

Η χρήση μιας από τις δύο αυτές μορφές δήλωσης αποκλείει τη χρήση της άλλης, εκτός εάν κάποια από τις χρησιμοποιούμενες πρώτες ύλες ζωοτροφών δεν ανήκει σε καμία από τις καθοριζόμενες κατηγορίες· στην περίπτωση αυτή, η πρώτη ύλη ζωοτροφών αναφέρεται με την ειδική ονομασία της και κατά φθίνουσα τάξη μεγέθους του βάρους ως προς τις κατηγορίες.

4. Στην ετικέτα των σύνθετων ζωοτροφών για κατοικίδια ζώα μπορεί επίσης να επισημαίνεται, με ειδική δήλωση, η παρουσία ή η χαμηλή περιεκτικότητα μίας ή περισσότερων πρώτων υλών ζωοτροφών που έχουν ουσιαστική σημασία για το χαρακτηρισμό μιας ζωοτροφής. Στην περίπτωση αυτή, η ελάχιστη ή η μέγιστη περιεκτικότητα, εκφρασμένη σε ποσοστά βάρους της ή των ενσωματωμένων πρώτων υλών αναγράφεται σαφώς, είτε δίπλα στη δήλωση, επισημαίνοντας την ή τις πρώτες ύλες, είτε στον κατάλογο των πρώτων υλών, αναφέροντας την ή τις πρώτες ύλες και τα σχετικά ποσοστά βάρους δίπλα στην αντίστοιχη κατηγορία πρώτων υλών."

5. Στο άρθρο 12, προστίθεται το ακόλουθο εδάφιο:"Ορίζουν ότι οι παρασκευαστές σύνθετων ζωοτροφών οφείλουν να θέτουν στη διάθεση των αρχών που διενεργούν τους επίσημους ελέγχους, όταν αυτές το ζητούν, κάθε έγγραφο σχετικό με τη σύνθεση των ζωοτροφών που πρόκειται να τεθούν σε κυκλοφορία, το οποίο επιτρέπει τον έλεγχο της ειλικρίνειας των πληροφοριών που παρέχονται με την επισήμανση."

6. Παρεμβάλλεται το ακόλουθο άρθρο 15α:

"Άρθρο 15α

Το αργότερο την ...(8), η Επιτροπή υποβάλλει στο Ευρωπαϊκό Κοινοβούλιο και στο Συμβούλιο, βάσει των πληροφοριών που έλαβε από τα κράτη μέλη, έκθεση για την εφαρμογή του καθεστώτος που θεσπίζεται με το άρθρο 5 παράγραφος 1 στοιχεία ι) και ια), παράγραφος 3 στοιχείο ζ) και παράγραφος 5 στοιχείο δ) καθώς και το άρθρο 5γ και το άρθρο 12 δεύτερο εδάφιο, ιδίως όσον αφορά την αναγραφή των ποσοτήτων πρώτων υλών, υπό τη μορφή ποσοστών βάρους, στην επισήμανση των σύνθετων ζωοτροφών, καθώς και τυχόν προτάσεις για τη βελτίωση αυτών των διατάξεων"

7. Το παράρτημα συμπληρώνεται με το κείμενο του παραρτήματος της παρούσας οδηγίας.

Άρθρο 2

Η οδηγία 91/357/ΕΟΚ της Επιτροπής καταργείται από ...(9).

Άρθρο 3

1. Το αργότερο στις ...(10), τα κράτη μέλη θεσπίζουν και δημοσιεύουν τις αναγκαίες νομοθετικές κανονιστικές και διοικητικές διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.

Εφαρμόζουν αυτές τις διατάξεις από της ...(11).

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή θεσπίζονται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ ...

(2) ΕΕ C 140 της 18.5.2000, σ. 12.

(3) ΕΕ ...

(4) Γνώμη του Ευρωπαϊκού Κοινοβουλίου της 4ης Οκτωβρίου 2000 (δεν στην Επίσημη Εφημερίδα), κοινή θέση του Συμβουλίου της 19ης Δεκεμβρίου 2000 και απόφαση του Ευρωπαϊκού Κοινοβουλίου της ... (δεν στην Επίσημη Εφημερίδα).

(5) ΕΕ L 86 της 6.4.1979, σ. 30· οδηγία όπως τροποποιήθηκε τελευταία από την οδηγία 2000/16/ΕΚ (ΕΕ L 105 της 3.5.2000, σ. 36).

(6) ΕΕ L 265 της 8.11.1995, σ. 17· οδηγία όπως τροποποιήθηκε από την οδηγία 1999/20/ΕΚ (ΕΕ L 80 της 25.3.1999, σ. 20).

(7) ΕΕ L 193 της 17.7.1991, σ. 34· οδηγία όπως τροποποιήθηκε τελευταία από την οδηγία 98/67/ΕΚ (ΕΕ L 261 της 24.9.1998, σ. 10).

(8) Τέσσερα έτη και οκτώ μήνες μετά την έναρξη ισχύος της παρούσας οδηγίας.

(9) Είσκοι μήνες μετά την έναρξη ισχύος της παρούσας οδηγίας.

(10) Δώδεκα μήνες μετά την έναρξη ισχύος της παρούσας οδηγίας.

(11) Είκοσι μήνες μετά την έναρξη ισχύος της παρούσας οδηγίας.

ΠΑΡΑΡΤΗΜΑ

"ΜΕΡΟΣ Γ

(που προβλέπεται στο άρθρο 5γ)

Δήλωση των πρώτων υλών ζωοτροφών που περιέχονται στις σύνθετες ζωοτροφές οι οποίες προορίζονται για άλλα ζώα εκτός από τα κατοικίδια

>ΘΕΣΗ ΠΙΝΑΚΑ>

Παραδείγματα δήλωσης:

> 30 %

Κριθάρι

> 15-30 %

Σπόροι σόγιας

Σιτάρι

> 5-15 %

Βρώμη

Πούλπα ζαχαρότευτλων

Μελάσα ζαχαρότευτλων

2-5 %

Φυτικό έλαιο

Ανθρακικό ασβέστιο

Πρόμειγμα βιταμινών

Πρόμειγμα ιχνοστοιχείων

< 2 %

Οξείδιο μαγνησίου

Μονόξινο φωσφορικό ασβέστιο"

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 10 Ιανουαρίου 2000, η Επιτροπή υπέβαλε στο Συμβούλιο πρόταση οδηγίας του Ευρωπαϊκού Κοινοβουλίου και του Συμβουλίου με βάση το άρθρο 152 παράγραφος 4 της συνθήκης και αντικείμενο την τροποποίηση της οδηγίας 79/373/ΕΟΚ περί εμπορίας σύνθετων ζωοτροφών.

2. Το Συμβούλιο καθόρισε την κοινή θέση του κατά τη διάρκεια της συνόδου της 19ης Δεκεμβρίου 2000, με εφαρμογή της διαδικασίας του άρθρου 251 της συνθήκης, αφού προηγήθηκαν η γνωμοδότηση, σε πρώτη ανάγνωση, του Ευρωπαϊκού Κοινοβουλίου, στις 4 Οκτωβρίου 2000, και οι διαβουλεύσεις με την Οικονομική και Κοινωνική Επιτροπή και την Επιτροπή των Περιφερειών.

II. ΣΤΟΧΟΙ

3. Στόχο της πρότασης αποτελεί η ενίσχυση της κοινοτικής νομοθεσίας για τη επισήμανση των σύνθετων ζωοτροφών, προκειμένου να παρέχεται πληρέστερη ενημέρωση, ώστε να εξασφαλίζονται τα κατάλληλα μέσα δράσης προς αρτιότερη προστασία της δημόσιας υγείας. Προς τούτο, η πρόταση προβλέπει υποχρεωτική δήλωση όλων των πρώτων υλών που εμπεριέχονται στις σύνθετες ζωοτροφές για τα προσοδοφόρα ζώα, και των αντίστοιχων ποσοτήτων. Παρόμοια ενημέρωση θα συμβάλλει, κατά την Επιτροπή, στην εξασφάλιση της "ανιχνευσιμότητας" των πρώτων υλών, και, επομένως, στη δυνατότητα εντοπισμού των δυνητικώς μολυσμένων πρώτων υλών.

III. ΚΟΙΝΗ ΘΕΣΗ

Α. ΓΕΝΚΕΣ ΠΑΡΑΤΗΡΗΣΕΙΣ

Το Συμβούλιο, καίτοι υιοθέτησε την προσέγγιση και τους στόχους που προτείνει η Επιτροπή, τα οποία υποστηρίχθηκαν από το Ευρωπαϊκό Κοινοβούλιο, έκρινε σκόπιμο κατά την κατάρτιση της κοινής θέσης του να επιφέρει ορισμένες αλλαγές τόσον επί της ουσίας όσο και επί της μορφής της πρότασης οδηγίας.

Επιφέροντας αυτές τις αλλαγές, το Συμβούλιο θέλησε:

- να καταστήσει τη διατύπωση της οδηγίας ακριβέστερη και συνεκτικότερη, χάριν μεγαλύτερης σαφήνειας του νομοθετικού κειμένου και

- να διευκρινίσει την εμβέλεια ορισμένων διατάξεων.

Β. ΕΙΔΙΚΕΣ ΠΑΡΑΤΗΡΗΣΕΙΣ

1. Κυριότερες τροποποιήσεις που επήλθαν στην πρόταση της Επιτροπής

Οι κυριότερες τροποποιήσεις αφορούν τις διατάξεις περί των ποσοτικών αναλυτικών πληροφοριών που θα παρέχονται από τους παρασκευαστές σχετικά με τη σύνθεση των σύνθετων ζωοτροφών για τα προσοδοφόρα ζώα.

Το Συμβούλιο δεν θέλησε ως προς τούτο να ακολουθήσει εξ ολοκλήρου την Επιτροπή, δηλαδή να επιβάλει στους παρασκευαστές υποχρέωση δήλωσης των επακριβών ποσοτήτων πρώτων υλών που εμπεριέχονται στις σύνθετες ζωοτροφές. Φρονώντας ότι δεν είναι πρακτικώς και τεχνικώς ρεαλιστικό να επιβάλει παρόμοια γενική απαίτηση, επέλεξε τη λύση μιας, υποχρεωτικής και πάλι, δήλωσης, που όμως αναγράφει τις εντός των σύνθετων ζωοτροφών πρώτες ύλες συναρτήσει των κατά βάρος ποσοστών τους, κατά φθίνουσα τάξη, εντός συγκεκριμένων κλιμακίων περιεκτικότητας ("κατηγοριών") (βλέπε το σημείο 4 του άρθρου 1 και το παράρτημα της κοινής θέσης).

Ωστόσο, η κοινή θέση προβλέπει ότι, ύστερα από κατ' ιδίαν αίτηση ενός πελάτη, ο παρασκευαστής σύνθετων ζωοτροφών οφείλει να παρέχει στον εν λόγω πελάτη τον λεπτομερή κατάλογο ποσοστών βάρους όλων των συστατικών που εμπεριέχονται στη σύνθετη ζωοτροφή (βλέπε το σημείο 1 του άρθρου 1).

Εξάλλου, η λύση που επελέγη δεν κωλύει τον παρασκευαστή σύνθετων ζωοτροφών να παρέχει ιδία βουλήσει τον λεπτομερή κατάλογο ποσοστών βάρους των συστατικών [βλέπε την τροποποίηση του άρθρου 5 παράγραφος 3 στοιχείο ζ) που εισάγεται με το σημείο 3 του άρθρου 1 της κοινής θέσης].

2. Θέσεις του Συμβουλίου σχετικά με τις τροπολογίες του Ευρωπαϊκού Κοινοβουλίου

α) Τροπολογίες που έχουν εν όλω ή εν μέρει ενσωματωθεί στην κοινή θέση

Οι τροπολογίες 1, 3 και 4 εγκρίθηκαν και περιελήφθησαν, αντιστοίχως, στην αιτιολογική σκέψη 10 και τα σημεία 3 και 5 του άρθρου 1 της κοινής θέσης. Πάντως, οι τροπολογίες 1 και 4 τροποποιήθηκαν ελαφρώς ως προς τη διατύπωσή τους.

β) Τροπολογίες που δεν έχουν ενσωματωθεί στην κοινή θέση

Απορρίπτοντας τις τροπολογίες 2 και 5, το Συμβούλιο συντάχθηκε με τη θέση της Επιτροπής.

Πράγματι, το Συμβούλιο έκρινε:

- ως προς μεν την τροπολογία 2, ότι, λόγω των διαστάσεων του έργου, επιβάλλεται να διατεθεί στην Επιτροπή ικανός χρόνος για να καταρτίσει τον κατάλογο των επιτρεπόμενων πρώτων υλών για τις ζωοτροφές,

- ως προς δε την τροπολογία 5, ότι οι προθεσμίες που προτείνονται από το Ευρωπαϊκό Κοινοβούλιο είναι υπερβολικά κοντινές συγκριτικά με την ημερομηνία έναρξης εφαρμογής της μελλοντικής οδηγίας.

IV. ΓΕΝΙΚΟ ΣΥΜΠΕΡΑΣΜΑ

Το Συμβούλιο θεωρεί ότι η κοινή θέση του, συμπεριλαμβάνοντας τις ανωτέρω τροποποιήσεις και συνυπολογίζοντας σε μεγάλο βαθμό τη γνώμη του Ευρωπαϊκού Κοινοβουλίου από την πρώτη ανάγνωση, συνιστά ισόρροπη λύση ανταποκρινόμενη στις προσδοκίες των χρηστών για διαφάνεια, καθώς και των παρασκευαστών και των ελεγκτικών αρχών για απλότητα και αποτελεσματικότητα, και, επομένως, είναι προσφορότερη για την επίτευξη των στόχων της Επιτροπής.